సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
తొలి టీ20లో విండీస్‌పై పాక్ ఘన విజయం
టీ20 ప్రపంచ ఛాంపియన్ వెస్టిండీస్‌ను పాక్ జట్టు మట్టి కరిపించింది. తొలి మ్యాచ్‌లో 9 వికెట్ల తేడాతో విజయం సాధించింది.
TNN | Updated:
Sep 24, 2016, 11:46AM IST
దుబాయ్‌లో వెస్టిండీస్‌తో జరుగుతున్న మూడు టీ20 మ్యాచ్‌ల సిరీస్‌లో పాక్ జట్టు శుభారంభం చేసింది. తొలి మ్యాచ్‌లో టీ20 ప్రపంచ ఛాంపియన్లను అలవోకగా ఓడించి సత్తా చాటింది. తొలుత బ్యాటింగ్ చేసిన విండీస్ 19.5 ఓవర్లలో 115 పరుగులకే ఆలౌటయ్యింది. ఆ జట్టులో ఇద్దరు ఆటగాళ్లు మాత్రమే రెండంకెల స్కోరు సాధించగలిగారు. డ్వేన్ బ్రావో 55 పరుగులు చేయగా, టేలర్ 21 పరుగులు చేశారు. 12 ఓవర్లు ముగిసే సరికి విండీస్ జట్టు 48 పరుగులకే 8 వికెట్లు కోల్పోయింది. ఈ దశలో బ్రావో, టేలర్ రాణించడంతో ఆ జట్టు 100 పరుగుల మార్కును దాటగలిగింది. పాక్ బౌలర్ ఇమాద్ వసీం 14 పరుగులు ఇచ్చి 5 వికెట్లు తీసుకున్నాడు. స్వల్ప లక్ష్యసాధన కోసం బరిలోకి దిగిన పాక్‌కు ఓపెనర్ షార్జీల్ ఖాన్ (22) రూపంలో షాక్ తగలింది. కానీ ఖలీద్ లతీఫ్‌తో జత కట్టిన బాబర్ అజీమ్ (55 నాటౌట్) రాణించడంతో 14.2 ఓవర్లలోనే లక్ష్యాన్ని చేధించింది. దీంతో 9 వికెట్ల తేడాతో విండీస్‌పై ఘన విజయం సాధించింది. టీ20ల్లో 9 వికెట్ల తేడాతో గెలుపొందడం పాకిస్థాన్‌కు వరుసగా ఇది రెండోసారి కావడం విశేషం. గత మ్యాచ్‌లో ఆ జట్టు ఇంగ్లండ్‌పై కూడా 9 వికెట్ల తేడాతో విజయం సాధించింది. ఈ మ్యాచ్‌లో 5 వికెట్లు తీసిన ఇమాద్ వసీంకు మ్యాన్ ఆఫ్ ది మ్యాచ్ దక్కింది. టీ20ల్లో 5 వికెట్లు తీసిన రెండో పాక్ బౌలర్ ఇమాద్ కావడం విశేషం. అంతకు ముందు ఉమర్ గుల్ ఈ ఘనత సాధించాడు.